
1. Osnovne informacije o Natječaju za financiranje projekata udruga u području prevencije nasilja nad i među djecom i mladima
	1.1. Opis problema čijem se rješavanju želi pridonijeti ovim natječajem


Djelotvorna prevencija nasilja nad i među djecom i mladima iziskuje sinergijsko djelovanje državnih i javnih institucija, organizacija civilnog društva, te ostalih društvenih dionika u svrhu stvaranja uvjeta za trajnu dobrobit djece i mladih, te njihovo aktivno, potpuno i odgovorno sudjelovanje u društvenoj zajednici. Udruge kao najbrojniji oblik organizacija civilnog društva već dugi niz godina provode u lokalnim zajednicama brojne preventivne projekte i programe na ovom području. Ovim Natječajem Ministarstvo socijalne politike i mladih (u daljnjem tekstu: Ministarstvo) želi pružiti dodatni poticaj stvaranju održivih međusektorskih partnerstava između udruga i ostalih ključnih dionika na lokalnim razinama, te osigurati veći učinak i kvalitetniju teritorijalnu rasprostranjenost projektnih i programskih aktivnosti.  
Zlostavljanje djece, uključujući seksualno zlostavljanje i uznemiravanje putem interneta te vršnjačko nasilje među djecom i mladima ubrajaju se među najznačajnije socijalne rizike kojima su izložena djeca i mladi u Republici Hrvatskoj.
Iako je pravo djeteta na sigurnost i posebnu zaštitu zaštićeno međunarodnom i nacionalnom pravnom regulativom, posebice Konvencijom o pravima djeteta i Obiteljskim zakonom, za njegovu učinkovitu provedbu, posebice na području zaštite djece od zlostavljanja, potrebno je poduzimati i niz nenormativnih mjera kojim će se razvijati različite usluge i aktivnosti u svrhu prevencije zlostavljanja djece.

Vezano uz navedene probleme poduzima se niz aktivnosti ponajprije sukladno Nacionalnoj strategiji zaštite od nasilja u obitelji za razdoblje od 2011. do 2016. godine, Nacionalnom programu za mlade za razdoblje od 2014. do 2017. godine, Nacionalnoj strategiji za prava djece u Republici Hrvatskoj za razdoblje od 2014. do 2020. godine (strateški cilj 2. Eliminacija svih oblika nasilja nad djecom), Strategiji Vijeća Europe o pravima djece (2012-2015) (strateški cilj 2. Eliminacija svih vrsta nasilja nad djecom) te EU Agendi za prava djeteta (pogotovo poglavlja 2.2. o zaštiti djece kada su ranjiva). Ipak, potrebno je dodatno osnažiti suradnju s organizacijama civilnog društva i ostalim lokalnim dionicima u svrhu većih učinaka preventivnih programa.
 
Jedna od najtežih vrsta zlostavljanja je svakako seksualno zlostavljanje, te je na ovom području potrebno razvijati različite vrste savjetodavnih usluga za djecu i njihove roditelje, kao što su telefonska i on-line savjetovališta. Konvencija Vijeća Europe o zaštiti djece od seksualnog iskorištavanja i seksualnog zlostavljanja
 (Konvencija iz Lanzarota) koju je ratificirala i Republika Hrvatska također ukazuje na niz mjera, posebice mjera i aktivnosti usmjerenih osvješćivanju šire javnosti o problemu seksualnog zlostavljanja djece koje su države stranke Konvencije dužne poduzeti. S tim u vezi 2011. godine započeta je kampanja Vijeća Europe „Jedno od pet“ kojoj se pridružila i Republika Hrvatska, a koje obuhvaća aktivnosti na navedenom području, a provodit će se četiri godine, te Ministarstvo socijalne politike i mladih i na ovom području želi podupirati suradnju s udrugama i ostalim dionicima na lokalnoj razini.
 

Poseban rizik za rast i razvoj djece u današnje vrijeme informatizacije društva je svakako dostupnost različitih pornografskih sadržaja djeci, ali i uznemiravanje djece putem interneta. Prema istraživanju udruge Hrabri telefon iz 2008. godine 54% djece i mladih izjavilo je da je naišlo na web stranicu koja je sadržavala fotografije golih ljudi ili ljudi u spolnom odnosu, a da to nisu željeli; 24% djece i mladih je navelo da su primili poruku putem elektroničke pošte koja je oglašavala pornografske web stranice ili je sadržavala linkove za te stranice, a da to nisu željeli. Nadalje, 28% djece i mladih je otvorilo poruku ili link koja je sadržavala slike golih ljudi ili u seksualnoj aktivnosti, a da to nisu željeli. Čak 96% djece u Hrvatskoj posjeduje mobitel i računalo, a 99% ima i pristup internetu. Od toga ih se gotovo polovina koristi internetom svaki dan. Također prema istraživanju Ureda UNICEF-a za Hrvatsku, nasilje koje se može smatrati zlostavljanjem jer se događa dva do tri puta mjesečno i češće, doživljava 4,89 % djece u Hrvatskoj, pokazuje istraživanje provedeno u 23 osnovne škole u kojemu je sudjelovalo više od 8 tisuća djece i roditelja.

Protokolom o postupanju u slučaju nasilja nad djecom i mladima potiče se suradnja s drugim čimbenicima koji bi u konkretnom slučaju mogli pomoći, uključujući organizacije civilnog društva. Također, Protokolom o postupanju u slučaju nasilja u obitelji potiče se uspostava suradnje i razmjene podataka s jedinicama lokalne i područne (regionalne) samouprave, odnosno koordinatorima za ravnopravnost spolova u uredima državne uprave, povjerenstvima za ravnopravnost spolova u županijama i nevladinim organizacijama koje programski djeluju u cilju zaštite žrtava nasilja i afirmacije njihovih prava, radi razmjene iskustava i stvaranja dobre prakse. 
Prema istraživanju Poliklinike za zaštitu djece Grada Zagreba iz 2003. godine o nasilju među osnovnoškolskom djecom, više od 20% djece zlostavljano je 2 do 3 puta mjesečno ili češće. Europska istraživanja pokazuju da 15% djece kontinuirano trpi zlostavljanje među djecom (Program aktivnosti za sprječavanje nasilja među djecom i mladima). Rezultati istraživanja provedenog među učenicama i učenicima prvih i drugih razreda srednjih škola (Rajhvajn, Bulat i Ajduković, 2012.) pokazuju kako svaki tjedan 37.8% učenika doživljava barem jedan oblik vršnjačkog nasilja, a 89.2% ispitanih srednjoškolaca smatra kako je nasilje među mladima ozbiljan problem. 

Razvoj informatizacije društva utjecao je i na pojavu novih oblika vršnjačkog nasilja,  odnosno elektroničkog nasilja, koje je posebno izraženo na društvenim mrežama. Hrabri telefon i Poliklinika za zaštitu djece grada Zagreba tijekom 2013. godine proveli su nacionalno istraživanje o iskustvima i ponašanjima djece i mladih na društvenoj mreži Facebook i Internetu općenito, te o povezanosti tih iskustava s njihovim osobnim i psihološkim karakteristikama te navikama sigurnog korištenja Interneta. 

Prema podacima istraživanja, 93% ispitane djece i mladih posjeduje Facebook profil, a

68% djece i mladih je otvorilo FB profil prije 13. godine. Svako peto dijete (21%) djece izjavljuje da je nekoliko puta ili često primalo uvredljive poruke ili komentare putem Facebooka, 46% djece je to doživjelo barem jedan put, a 9% djece priznaje da je to više puta činilo.

Obzirom na opasnosti i posljedice koje sa sobom nosi vršnjačko nasilje putem društvenih mreža, potrebno je razvijati kod djece i mladih znanja i vještine primjerene komunikacije te kao i navike sigurnog korištenja društvenih mreža.

Škola je, uz obitelj, jedan od najvažnijih sustava koji oblikuju djetetovo odrastanje. Osim što u školi stječe znanja, dijete u školi razvija i brojne vještine – uči kako uvažavati razlike, kako donositi odluke, kako nekome biti prijatelj, kako se ponašati u grupi, kako rješavati nesporazume na primjeren i poželjan način, kako se odnositi prema sebi i drugima s poštovanjem. Škole imaju posebne preventivne programe koji su sastavni dio njihovog godišnjeg plana i programa rada, te voditelja preventivnih programa koji su najčešće stručni suradnici (odnosno pedagozi, psiholozi, defektolozi, logopedi, knjižničari, socijalni radnici i socijalni pedagozi). U ostvarivanju preventivnih mjera i aktivnosti sudjeluju svi zaposlenici škole, roditelji i lokalna zajednica, osobito udruge i inicijative mladih i za mlade.
Programom aktivnosti za sprječavanje nasilja među djecom i mladima predviđena je dugoročna mjera (broj 8.) kojom se nalaže kontinuirano osiguranje stručne pomoći i materijalnih sredstava za rad udruga i strukovnih organizacija koje tretiraju pitanje nasilja, te evaluaciju i kontrolu provođenja projekata i programa. Namjera je i ovog Natječaja dati doprinos ostvarivanju tog dugoročnog cilja. 

	1.2. Opći i posebni ciljevi Natječaja i prioriteti za dodjelu financijskih 
       sredstava


Natječajni postupak provodi se u skladu sa Zakonom o udrugama
 i Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge
.

Od 2014. godine uvode se promjene u kvalitetnijoj koordinaciji planiranju natječaja tijela državne uprave koja dodjeljuju bespovratna financijska sredstva udrugama za provedbu projekata i/ili programa, kao i ujednačavanje natječajne dokumentacije i postupaka u procjenjivanju projekata, te praćenju i vrednovanju njihove provedbe. U provedbu Natječaja uključene su i regionalne zaklade zbog  upoznatosti s problematikom na regionalnoj i lokalnoj razini, te korištenja postojeće infrastrukture za podršku razvoju civilnog društva. 
Opći cilj Natječaja: Smanjenje svih pojavnih oblika nasilja nad i među djecom i mladima 

Posebni ciljevi Natječaja:
· Osnažiti partnerstva udruga i ostalih lokalnih dionika u razvoju i provedbi projekata prevencije nasilja nad i među djecom i mladima 
· Osigurati uravnoteženu teritorijalnu rasprostranjenost projekata prevencije nasilja nad djecom i mladima u Republici Hrvatskoj
Predviđeno trajanje provedbe projekta je maksimalno 12 mjeseci. Provedba započinje prvi sljedeći dan nakon dana potpisivanja ugovora između udruge i nadležnog ministarstva, osim ako je ugovorom utvrđen kasniji, točno naznačen datum početka provedbe.
Prioritetna područja Natječaja
A Prevencija nasilja među mladima (nenasilno rješavanje sukoba među mladima, edukacije o prihvaćanju različitosti među mladima i dr.)

B Prevencija nasilja u partnerskim vezama među mladima

C Prevencija elektroničkog nasilja nad i među djecom i mladima (projekti usmjereni zaštiti djece od opasnosti kojima se izlažu prilikom korištenja računala, Interneta i drugih sredstava komuniciranja na daljinu, prevencija nasilja na društvenim mrežama s naglaskom na prevenciju govora mržnje i dr.)

D Prevencija nasilja nad djecom (prevencija emocionalnog, tjelesnog i seksualnog nasilja nad djecom, prevencija zanemarivanja i tjelesnog kažnjavanja)

E Prevencija nasilja među djecom (podrška nenasilnom rješavanju sukoba među djecom, edukacije o prihvaćanju različitosti među djecom i dr.)
	1.3. Ukupna vrijednost Natječaja i planirani iznosi po prioritetnim   

       područjima i pojedinačnim projektima


Ukupno planirana vrijednost Natječaja je 3.500.000,00 kuna.
Iznosi koji se mogu prijaviti i ugovoriti po pojedinačnim projektima u svakom od prioritetnih područja:
· minimalni iznos financijskih sredstava po pojedinom projektu je 50.000,00 kuna
· maksimalni iznos financijskih sredstava po pojedinom projektu je 150.000,00 kuna
Okvirni broj projekata koji se planira financirati: 25-30
Udruga može od nadležnog ministarstva zatražiti do 100% iznosa za financiranje projekta. Osim toga, prijavitelj može prijaviti projekt koji će se sufinancirati i iz drugog izvora u određenom postotku ukupnog iznosa projekta. U navedenom slučaju prijavitelj je dužan izvor i iznos sufinanciranja prikazati u Opisnom obrascu prijave projekta te može ostvariti prednost pri financiranju.

Odobreni iznosi isplatit će se u obrocima, ovisno o raspoloživosti sredstava.
Svaka pravna osoba može prijaviti i ugovoriti najviše dva projekta u okviru ovog Natječaja, ali samo jedan projekt po prioritetnom području Natječaja, na razdoblje provedbe do 12 mjeseci. Ista udruga može biti partner na više projekata unutar prioritetnih područja Natječaja.
	1.4. Sudionici u provedbi natječaja


	PRIJAVITELJ
	Udruga koja prijavljuje projekt u sklopu ovog natječaja. Nositelj projekta. 

	KORISNIK 
	Prijavitelj, koji nakon što je njegov projekt pozitivno ocijenjen na natječaju, sklopi ugovor s Ministarstvom.

	PARTNER
	Pravna osoba koja u fazi prijave projekta izjavljuje da je spremna sudjelovati u provedbi projekta u suradnji s prijaviteljem, temeljem Izjave o partnerstvu. 

	SURADNIK
	Organizacija koja sudjeluje u projektnim aktivnostima, a nije ni korisnik ni partner. Nema ugovorne obveze, ne mora ispunjavati kriterije prihvatljivosti i nema pravo na financijska sredstva projekta, osim na dnevnice i putne troškove koji su vezani uz rad na projektu.

	MINISTARSTVO
	Ministarstvo koje planira, ugovara i financira prioritetna područja aktivnosti iz ovog natječaja u sklopu kojih prijavitelj prijavljuje projekt. Odobrava završni izvještaj na projektu. 

	REGIONALNA ZAKLADA
	Provedbeno tijelo koje provodi pregled prijavljenih projekata u odnosu na propisane formalne uvjete natječaja, prati provedbu projekta putem informatičkog sustava Potpora plus, provodi terenske posjete i provjerava svu relevantnu dokumentaciju projekta, te izrađuje izvještaj o terenskoj posjeti i provedbi projekta. 



	2. FORMALNI UVJETI NATJEČAJA


	2.1. Tko može podnijeti prijavu?


Prihvatljivim prijaviteljima smatra se udruga koja udovoljava sljedećim općim uvjetima:

· udruga je upisana u Registar udruga i djeluje najmanje jednu godinu u Republici Hrvatskoj; 

· udruga je usmjerena za rad s djecom i/ili mladima, što je razvidno iz ciljeva i popisa djelatnosti u statutu udruge;

· udruga je upisana u Registar neprofitnih organizacija i vodi transparentno financijsko poslovanje, u skladu s propisima o računovodstvu neprofitnih organizacija;

· udruga je ispunila ugovorne obveze prema Ministarstvu socijalne politike i mladih, te svim drugim davateljima financijskih sredstava iz javnih izvora što potvrđuje izjavom koju potpisuje osoba ovlaštena za zastupanje udruge
· protiv odgovorne osobe u udruzi i voditelja projekta ne vodi se kazneni postupak

· dostavlja potvrdu izdanu od strane Ministarstva financija - Porezne uprave da su podmireni svi doprinosi te plaćen porez (dostavlja se prije potpisivanja ugovora)
Pravo prijave na natječaj nemaju:
· ogranci, podružnice i slični ustrojstveni oblici udruga koji nisu registrirani sukladno Zakonu o udrugama kao pravne osobe
· udruge koje nisu upisane u Registar neprofitnih organizacija
· udruge čiji rad/djelatnost nije vezan uz prioritetna područja definirana ovim Natječajem
· udruge koje su nenamjenski trošile prethodno dodijeljena sredstva iz javnih izvora (nemaju pravo prijave sljedeće dvije godine, računajući od godine u kojoj su provodile projekt za kojeg je utvrđeno nenamjensko trošenje)
· udruge koje su u stečaju
· udruge koje nisu ispunile obveze vezane uz plaćanje doprinosa i/ili poreza
· udruge koje ne zadovoljavaju ostale uvjete iz točke 2.1. ovih Uputa

Projekt se provodi u minimalno jednoj županiji na području minimalno jedne (1) jedinice lokalne samouprave (gradovi/općine). Područja provedbe moraju biti jasno specificirana u prijavi projekta. 

Potrebno je točno naznačiti koju će aktivnosti projekta provesti pojedini partner. Jednako tako, i u proračunu treba točno naznačiti iznose koji su potrebni za provedbu pojedine aktivnosti.

Udruga koja prijavljuje projekt u cijelosti je odgovorna za njegovu provedbu, izvještavanje i rezultate projekta.
	2.2. Prednost u financiranju


Prednost u financiranju projekta ostvaruju udruge koje:
· u svoj rad uključuju volontere (o čemu prilažu dokaz u vidu izvješća o volonterskim aktivnostima u 2014. godini podnesenog nadležnom ministarstvu)
· jasno definiraju plan rada volontera tijekom provedbe projekta
· na provedbi projekta namjeravaju zapošljavati mlade nezaposlene osobe (do 30 godina) i/ili nezaposlene osoba s invaliditetom odgovarajuće struke i/ili volonterskog iskustva u određenom području o čemu prilažu Izjavu o namjeri zapošljavanja,
· jasno definiraju plan rada mladih nezaposlenih osoba (do 30 godina) odgovarajuće struke i/ili volonterskog iskustva u određenom području

· uključuju korisnike u vrednovanje projekta i opisuju način na koji će se korisnici uključiti u vrednovanje projekta;
· u projektno partnerstvo, osim obveznog jednog partnera, uključuju i dodatne partnere

· u projektno partnerstvo, osim udruga, uključuju i jedinice lokalne i područne (regionalne) samouprave i/ili javne ustanove
· ostvaruju suradnju i umrežavanje s drugim udrugama programski usmjerenim na rad s djecom i/ili mladima,
· prilikom prijave projekta dokumentiraju sufinanciranje prijavljenoga projekta od strane jedinica lokalne i područne (regionalne) samouprave ili drugih izvora, ukoliko ono postoji (pismo namjere o sufinanciranju, preporuka ako je projekt financiran prethodnih godina, dokaz o dodjeli prostora kojim raspolaže jedinica lokalne i područne (regionalne) samouprave na korištenje udruzi i slično) 
· prijave projekata novih inicijativa u zajednicama s manje mogućnosti (područja od posebne državne skrbi, otoci, ruralne i manje urbane sredine sukladno Vrijednosti indeksa razvijenosti i pokazatelja za izračun indeksa razvijenosti na lokalnoj razini koja je manja od 75% Indeksa razvijenosti Republike Hrvatske

(http://www.mrrfeu.hr);  
	2.3. Partnerstva i suradnja na provedbi projekta


Partneri na projektu

Prijava projekta obavezna je s minimalno jednim partnerom. Udruga obvezno provodi projekt u partnerstvu na lokalnoj razini, a moguća su i partnerstva na nacionalnoj razini.
Projekt se provodi u minimalno jednoj županiji na području minimalno jedne jedinice lokalne samouprave (općine/gradovi), međutim, ukoliko dokaže da ima provedbene kapacitete, prijavitelj može svoje aktivnosti provoditi i u više od jedne županije. U županiji u kojoj se projekt provodi, mora biti barem jedan partner koji je registriran (ima sjedište) u toj županiji.
Prihvatljivi partneri

Udruga može prijaviti projekt, u jednom od prioritetnih područja u partnerstvu s pravnim osobama registriranim kao:

· organizacije civilnog društva (domaće i strane na koje se primjenjuju uvjeti prihvatljivosti kao za prijavitelja)

· strukovne udruge
· škole ili

· fakulteti i/ili
· centri za socijalnu skrb
· jedinice lokalne i područne samouprave

· ostale javne institucije 
Neprihvatljivi partneri

Udruga ne može prijaviti projekt u partnerstvu sa:

· političkim strankama
· vjerskim zajednicama
· središnjim tijelima državne uprave i Vladinim uredima
· regionalnim zakladama.
U projektnom prijedlogu potrebno je navesti koje će aktivnosti provoditi partner. Udruge su dužne dostaviti Izjavu o partnerstvu za svakog od partnera – potpisanu i ovjerenu službenim pečatom partnerske organizacije i prijavitelja projekta.
Suradnici na projektu
I druge organizacije mogu biti uključene u aktivnosti projekta, kao suradnici na projektu. Suradnici mogu imati aktivnu ulogu u projektu, ali ne mogu primiti sredstva iz proračuna projekta, osim za dnevnice i putne troškove svojih djelatnika za sudjelovanje u aktivnostima projekta. 
Suradnici ne moraju zadovoljavati kriterije prihvatljivosti koji se odnose na prijavitelje i partnere na projektu. 

	2.4. Prihvatljive aktivnosti koje će se financirati putem Natječaja


Prihvatljivi tipovi projektnih aktivnosti su sve dolje navedene aktivnosti, a moguće su i druge aktivnosti kojima se pridonosi ostvarivanju ciljeva Natječaja. Popis prihvatljivih aktivnosti nije sveobuhvatan, već služi kao primjer aktivnosti prihvatljivih za financiranje, te će odgovarajuće aktivnosti, a koje nisu dolje navedene, također biti razmatrane za financiranje:
· neposredan rad s korisnicima (djecom i mladima, odgojno-obrazovnim djelatnicima, roditeljima, počiniteljima nasilja, žrtvama nasilja, mladima u rizičnom ponašanju, djelatnicima ustanova u socijalnoj skrbi, djelatnicima i korisnicima odgojnih zavoda),

· savjetodavne usluge za djecu, mlade i roditelje, uključujući on-line i telefonska savjetovališta,

· psihosocijalni tretman počinitelja nasilja, 

· psihosocijalna podrška za djecu i mlade žrtve nasilja,

· psihosocijalna podrška mladima rizičnog ponašanja,

· individualni i grupni rad s korisnicima uz uključivanje obitelji i članova neposrednog socijalnog okruženja,

· edukacijske aktivnosti za korisnike,

· radionice usmjerene jačanju vršnjačke podrške protiv nasilja među djecom i mladima i poticanje na aktivno zalaganje za nenasilno rješavanje sukoba,

· provedba inovativnih kampanja prevencije vršnjačkog nasilja i govora mržnje na društvenim mrežama.
Odabir korisnika projekata za neposredan individualni ili grupni rad potrebno je izvršiti u dogovoru s ustanovama u socijalnoj skrbi i/ili ostalim nadležnim službama u zajednici koje imaju uvid u prioritetne potrebe. U aktivnosti projekta bilo bi preporučljivo uključiti roditelje djece i mladih, te projektom povezati lokalnu zajednicu i njene službe.
Za financiranje nisu prihvatljive slijedeće aktivnosti: 

· znanstveno-istraživački projekti, 

· projekti čije se aktivnosti temelje na tiskanju knjiga i brošura,
· projekti koji se isključivo baziraju na investicijskim ulaganjima, izgradnji ili adaptaciji kapitalnih objekata i/ili kupnji opreme,
· projekti čija je jedina svrha korist članica/članova udruge,
· aktivnosti čiji su korisnici isključivo članovi Udruge,
· aktivnosti koje spadaju u redovitu djelatnost Udruge,
· aktivnosti projekta za koje se općenito smatra da su u nadležnosti Vlade Republike Hrvatske, kao što je formalno obrazovanje, osnovna zdravstvena skrb i sl.,
· čije je financiranje predviđeno Državnim proračunom za 2015. godinu, te koji se u cjelini može financirati prema posebnim propisima, ili se može financirati prema drugim osnovama Uredbe o kriterijima za utvrđivanje korisnika i načina raspodjele dijela prihoda od igara na sreću za 2015. godinu („Narodne novine“, broj: 17/15)
· projekti koji su usmjereni na političke ili religijske ciljeve i/ili aktivnosti
· projekti koji se odnose samo na jednokratnu manifestaciju (npr. konferencija, okrugli stol, seminar, obljetnica, ekskurzija)

	2.5. Prihvatljivi troškovi koji će se financirati putem Natječaja


Sredstvima iz ovog Natječaja mogu se financirati samo stvarni i prihvatljivi troškovi, nastali provođenjem projekta u vremenskom razdoblju trajanja projekta definiranom u Ugovoru s Ministarstvom. Prilikom procjene projekta, ocjenjivat će se potreba naznačenih troškova u odnosu na predviđene aktivnosti, kao i opravdanost visine navedenih troškova. 

Državni službenici ili drugi zaposlenici tijela regionalne ili lokalne uprave te javnih ustanova, koji u ovom natječaju sudjeluju kao partneri, za svoj doprinos projektu ne smiju primati nikakve dodatne naknade, osim svog osobnog dohotka u tijelu/ustanovi u kojoj rade. Osobni dohoci državnih službenika ili drugih zaposlenika tijela regionalne i lokalne uprave te javnih ustanova smiju se prikazati kao doprinos u obliku sufinanciranja od strane partnera.

Ukoliko se za provedbu projekta odobri niži iznos sredstava od iznosa zatraženog u proračunu, potrebno je u dogovoru s ministarstvom izraditi novu specifikaciju troškova i aktivnosti koji će potom biti sastavni dio Ugovora o financiranju projekta.

Prilikom sastavljanja proračuna troškove treba realno planirati. Sve naknadne izmjene pročuna moraju biti dostavljene Ministarstvu u što kraćem vremenu, za vrijeme trajanja provedbe projekta. Maksimalan iznos prenamjene ne može biti veći od 15% iznosa stavke koju se umanjuje niti stavke koju se uvećava. U slučaju prenamjene sredstava veće od 15% iz jedne stavke u drugu, potreban je potpisani dodatak ugovoru kojim se definira navedena prenamjena.
U opisnom obrascu (A1) potrebno je detaljno razraditi izvore financiranja:

a)
Koliko sredstava se očekuje od Ministarstva i koliki je to postotak u ukupnom iznosu projekta,

b)
Koliko sredstava se očekuje od jedinica lokalne i/ili područne (regionalne) samouprave i koliki je to postotak u ukupnom iznosu projekta (ako je osigurano njihovo sufinanciranje),

c)
Koliko sredstava se očekuje od udruga i/ili projektnih partnera i koliki je to postotak u ukupnom iznosu projekta (ako je osigurano njihovo sufinanciranje)

Prihvatljivi izravni troškovi
Prihvatljivi izravni troškovi su troškovi koji su neposredno vezani uz provedbu projekta. Oni se raspoređuju na sljedeći način: 
1. Ljudski resursi (plaće/naknade voditelju/ici projekta, te provoditeljima aktivnosti)
2. Putovanja (putni troškovi, dnevnice i troškovi smještaja za potrebe obavljanja projektnih aktivnosti)
3. Oprema i roba (do 15%)

4. Ostali troškovi, usluge (kampanje, edukacije za ključne korisnike, troškovi praćenja i vrednovanja provedbe projekta, drugi troškovi neophodni i neposredno vezani i nužni za provedbu projektnih aktivnosti i sl.)
U sklopu projekta može se financirati samo ona oprema koja je potrebna za provedbu projektnih aktivnosti.
Troškovi putovanja priznaju se ukoliko je putovanje neophodno za provedbu aktivnosti, a koristi se ekonomski najisplativija opcija.
Troškovi smještaja priznaju se jedino ako su povezani s neposrednom provedbom projektnih aktivnosti i to do razine smještaja kategoriziranog s maksimalno 3 zvjezdice (hotel, apartman, privatni smještaj).

Prilikom planiranja sredstava potrebnih za pokriće putnih troškova za provedbu projekta treba imati u vidu da visina dnevnice u tuzemstvu, za udaljenosti od najmanje 30 km i za putovanja u trajanju jednakom ili više od 12 sati iznosi 150,00 kuna, a za putovanja u trajanju od 8 do 12 sati isplaćuje se pola dnevnice u iznosu od 75,00 kuna.

Prihvatljivi neizravni troškovi
Prihvatljivi neizravni troškovi projekta su: troškovi režija (plin, voda, telefon, internet, najam prostora, struja i slično), bankovni troškovi, poštanski troškovi,troškovi uredskog materijalai svi ostali troškovi vezani uz projekt koji nisu navedeni u izravnim troškovima.
U slučaju da udruga djeluje u iznajmljenom privatnom prostoru, potrebno je priložiti preslik ovjerenog ugovora o najmu, a koji ne može biti sklopljen s osobama koje obnašaju određene funkcije u upravljanju udrugom ili sudjeluju u provedbi projekta.
Prihvatljivi neizravni troškovi projektnog prijedloga ne mogu biti veći od 30% ukupnog iznosa koji se traži od ministarstva nadležnog za provedbu Natječaja.
Trošak solemnizacije bjanko zadužnice dio je prihvatljivih troškova projekta. Solemnizirana bjanko zadužnica dostavlja se isključivo prije potpisivanja Ugovora i nije potrebno dostaviti je prilikom prijave.
Djelatnicima organizacija/institucija suradnika na projektu moguće je iz proračuna projekta pokriti troškove dnevnica i putnih troškova.

	2.6. Neprihvatljivi troškovi koji se neće financirati putem Natječaja


Neprihvatljivi troškovi:

· carinske i uvozne pristojbe ili bilo kakve druge naknade;

· novčane kazne, financijske kazne i parnični troškovi;

· operativni troškovi, osim ako se operativni troškovi ne odnose isključivo na razdoblje sufinanciranja projekta;

· rabljena oprema;

· troškovi konverzije, naknade i gubici po tečajnim razlikama vezani uz bilo koji devizni račun u eurima za određenu komponentu kao i drugi čisto financijski izdaci;
· troškovi koji se odnose na plaćanje režijskih troškova (npr. troškovi potrošnje električne energije, vode, komunalija, fiksnih i mobilnih telefona i sl.) koji glase na ime fizičke osobe;
· troškovi koji se odnose na investicijska ulaganja, izgradnju, adaptaciju i opremanje prostora u kojima udruga djeluje ili kapitalnih objekata te kupnju tehničke opreme  osim ako je ista potrebna za provedbu projektnih aktivnosti. 
· regres, božićnice, financijske nagrade te prigodni darovi, kao i druge slične naknade zaposlenicima i članovima udruge; 
· dugovi udruge koji su nastali bez obzira iz kojih razloga, troškovi kamata, kao ni aktivnosti koje spadaju u redovitu djelatnost udruge (primjerice troškovi održavanja skupštine udruge, upravnog odbora udruge i slično).
	3. KAKO SE PRIJAVITI


U ovom dijelu uputa nalaze se informacije o sadržaju prijave i obveznih obrazaca, o tome gdje i na koji način poslati prijavu, kao i informacije o rokovima za prijavu te kontaktima za upite u slučaju da potencijalni prijavitelj ima dodatna pitanja vezana za provedbu natječaja.

	3.1. Dokumentacija za Natječaj


Provedbene aktivnosti vezane uz: primitak prijava na Natječaj, provjeru formalnih uvjeta natječaja, unos podataka u informatički sustav Potpora plus, provođenje terenske posjete i provjere relevantne dokumentacije projekta, te izradu izvještaja o terenskoj posjeti i provedbi projekta obavljat će regionalne zaklade kao provedbena tijela.

Projektna prijava se dostavlja onoj regionalnoj zakladi koja pokriva područje na kojem se provodi većina projektnih aktivnosti. Projektnu prijavu nije potrebno dostavljati Ministarstvu.
Popis regionalnih zaklada i područja koja obuhvaćaju
Regionalna zaklada za lokalni razvoj "ZAMAH" http://www.zamah.hr
Za županije: Zagrebačka, Koprivničko-križevačka, Bjelovarsko-bilogorska, Varaždinska, Međimurska i Grad Zagreb

Zaklada za poticanje partnerstva i razvoja civilnog društva Pula
http://www.civilnodrustvo-istra.hr
Za županije: Istarska, Primorsko-goranska, Karlovačka, Sisačko-moslavačka i Krapinsko-zagorska

"Slagalica" - Zaklada za razvoj lokalne zajednice http://www.zaklada-slagalica.hr
Za županije: Vukovarsko-srijemska, Osječko-baranjska, Brodsko-posavska, Požeško-slavonska, Virovitičko-podravska

Zaklada „Kajo Dadić“ Split http://www.zaklada-dadic.hr/
Za županije: Zadarska, Šibensko-kninska, Splitsko-dalmatinska, Dubrovačko-neretvanska i Ličko-senjska
Detaljne upute s popisom adresa za dostavu projektnih prijava nalaze se odjeljku 3.4. ovih Uputa za prijavitelje.
OBVEZNI DOKUMENTI I OBRASCI ZA PRIJAVU PROJEKTA ILI PROGRAMA (dostavlja samo prijavitelj)

Obvezne dijelove prijave projekta čine sljedeći dokumenti i popunjeni obrasci:

1.
Obrazac A1
potpisan i ovjeren Opisni Obrazac

2.
Obrazac A2
potpisan i ovjeren Obrazac Proračuna 

3.
Obrazac A3
potpisan i ovjeren Obrazac Izjave o partnerstvu (priložiti onoliko obrazaca koliko ima partnera na projektu);

4.
Obrazac A4
potpisan Obrazac Životopisa voditelja/ice projekta (s datumom i potpisom voditeljice/a projekta);

5.
Obrazac A5
potpisana i ovjerena Izjava o financiranim projektima udruge (iz sredstava Državnog proračuna i proračuna jedinica lokalne i područne (regionalne) samouprave u 2013. i 2014. godini i/ili sredstava iz dijela prihoda od igara na sreću u 2013. i 2014. godini. Izjava se dostavlja i ukoliko udruzi nisu bili sufinancirani projekti/programi);

6.
Obrazac A6
potpisan i ovjeren Obrazac Popis članova/članica tijela upravljanja udruge (sukladno Statutu udruge);

7.
Obrazac A7
potpisan i ovjeren Obrazac Popis zaposlenih osoba u udruzi prema zanimanju i zvanju (ukoliko ne postoje zaposleni/e priložiti izjavu da udruga nema zaposlenih osoba);

8.
Obrazac A8
potpisan i ovjeren Obrazac Popis osoba za koje se traži sufinanciranje plaća (s naznačenim bruto iznosom plaća i postotkom sredstava koja se traže od ministarstva nadležnog za prioritetno područje - ukoliko se ne traži sufinanciranje plaća priložiti odgovarajuću izjavu);

9.
Obrazac A9
Kontrolna lista;
10.
Obrazac A10
Izjava o nepostojanju dvostrukog financiranja;
11.
Izvadak iz Registra udruga Republike Hrvatske (ili njegova preslika) ne stariji od 3 mjeseca od dana prijave na Poziv kao dokaz o registraciji za: 1. prijavitelja projekta i 2. za partnera u projektu (ukoliko je projekt prijavljen u partnerstvu s udrugom);

12.
Preslika ovjerenog Statuta udruge;

13.
Preslika godišnjeg financijskog izvješća o poslovanju za 2014. godinu. Za obveznike jednostavnog knjigovodstva: Odluka o nesastavljanju financijskog izvješća za 2014. godinu usvojena od upravljačkog tijela podnositelja prijave te preslika Knjige prihoda i rashoda i Knjige blagajne za 2014. godinu; 

14.
Dokument kojim se dokazuje pravna osobnost partnera (ako je partner udruga dostavlja se Izvadak iz Registra udruga, a za ostale ustanove Izvadak iz Sudskog registra i sl. U slučaju partnerstva s JLS ili drugim javnim ustanovama čiji je osnivač JLS nije potrebno dostavljati navedeni dokument); 

15.
Popis dostavljene dokumentacije s potpisom ovlaštene osobe i pečatom udruge (u okviru opisnog obrasca za prijavu projekta);
16.
Elektronička verzija cjelokupne natječajne dokumentacije na CD-u
Obrasci potrebni za prijavu projekta, zajedno s Uputama za prijavitelje, dostupni su na mrežnim stranicama:

· Ministarstva socijalne politike i mladih (www.mspm.hr) 
· Regionalne zaklade za lokalni razvoj "ZAMAH" (http://www.zamah.hr)
· Zaklade Kajo Dadić Split (http://www.zaklada-dadic.hr)
· Zaklade za poticanje partnerstva i razvoja civilnog društva Pula  (http://www.civilnodrustvo-istra.hr)
· Zaklade za razvoj lokalne zajednice "Slagalica" (http://www.zaklada-slagalica.hr)
	3.2. Sadržaj Opisnog obrasca (Obrazac A1)


Opisni Obrazac projekta dio je obvezne dokumentacije. Ispunjava se na hrvatskom jeziku i sadrži podatke o prijavitelju, partnerima te sadržaju projekta koji se predlaže za financiranje.

Obrazac je potrebno popuniti u cijelosti. Obrazac u kojem nedostaju podaci vezani uz sadržaj projekta neće biti uzet u razmatranje.

Iznimno, Prijavitelj ne mora odgovoriti na pitanja vezana uz vlastite i/ili partnerove kontakt podatke ukoliko ih ne posjeduje (telefaks, Facebook korisničko ime, Twitter korisničko ime, Internetska stranica, adresa e-pošte, Skype korisničko ime).

Obrazac je potrebno ispuniti na računalu. Rukom ispisani obrasci neće biti uzeti u razmatranje. 

Ukoliko Opisni obrazac sadrži gore navedene nedostatke, prijava će se smatrati nevažećom. 

Opisni Obrazac projekta je sastavni dio natječajne dokumentacije.
	3.3. Sadržaj Obrasca proračuna (Obrazac A2)


Obrazac Proračuna dio je obvezne dokumentacije. Ispunjava se na hrvatskom jeziku i sadrži podatke o svim izravnim i neizravnim troškovima projekta, kao i o financijskim sredstvima koja se traže od nadležnog ministarstva.
Svi troškovi i zatražena financijska sredstva trebaju biti sukladni aktivnostima u opisnom obrascu projekta.
Prijava u kojoj nedostaje Obrazac Proračuna neće biti uzeta u razmatranje, kao ni prijava u kojoj Obrazac Proračuna nije u potpunosti ispunjen.

Obrazac je potrebno ispuniti na računalu. Rukom ispisani obrazac neće biti uzet u razmatranje. 

Obrazac Proračuna je sastavni dio natječajne dokumentacije.
	3.4. Gdje i kako poslati prijavu?


Obvezne obrasce i obvezne dokumente za prijavu projekta potrebno je poslati u:

1. papirnatom obliku (jedan izvornik, ovjeren i potpisan) i 
2. elektroničkom obliku (na CD-u, ispunjeni, propisani obrasci, i to: obrasci A1–A2 u otvorenom formatu – word, excel, a Obrasci A3-A10 u wordu ili pdf formatu, te ostala natječajna dokumentacija skenirana, u pdf formatu). 
Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje, i ovjerene službenim pečatom organizacije. Prijava u elektroničkom obliku (na CD-u) sadržajno mora biti identična onoj u papirnatom obliku.
Napomena: Uz obvezne obrasce za prijavu i obvezne dokumente obvezno treba ispuniti i dostaviti i Kontrolnu listu (Obrazac A9).
Prijava se šalje preporučeno poštom, putem dostavljača ili osobno (predaja u urudžbenom uredu) onoj regionalnoj zakladi koja pokriva područje na kojem se provodi većina projektnih aktivnosti:
Regionalna zaklada za lokalni razvoj "ZAMAH" (za županije: Zagrebačka, Koprivničko-križevačka, Bjelovarsko-bilogorska, Varaždinska, Međimurska i Grad Zagreb)

Regionalna zaklada za lokalni razvoj „Zamah“
Svačićev trg 3

10 000 Zagreb

Zaklada za poticanje partnerstva i razvoja civilnog društva Pula (za županije: Istarska, Primorsko-goranska, Karlovačka, Sisačko-moslavačka i Krapinsko-zagorska)

Zaklada za poticanje partnerstva i razvoja civilnog društva

Riva 8

52100 Pula

„Slagalica“ – Zaklada za razvoj lokalne zajednice (za županije: Vukovarsko-srijemska, Osječko-baranjska, Brodsko-posavska, Požeško-slavonska, Virovitičko-podravska)

„Slagalica“ – Zaklada za razvoj lokalne zajednice

Hrvatske Republike 26
31 000 Osijek
Zaklada Kajo Dadić (za županije: Zadarska, Šibensko-kninska, Splitsko-dalmatinska, Dubrovačko-neretvanska i Ličko-senjska)
Zaklada Kajo Dadić

Osječka 16
21 000 Split
Na vanjskom dijelu omotnice potrebno je istaknuti naziv Natječaja i prioritetno područje Natječaja, zajedno s punim nazivom i adresom prijavitelja, te napomenom: “Ne otvarati prije sastanka Komisije za otvaranje projektnih prijava”.

	Puni naziv i adresa prijavitelja 
Prijava na javni natječaj za financiranje projekata udruga u području prevencije nasilja nad i među djecom i mladima
Prioritetno područje (navesti koje)
Ne otvarati prije sastanka Komisije za                                                                                          otvaranje projektnih prijava
	Naziv i adresa nadležne regionalne zaklade 


Prijave pristigle elektroničkom poštom neće se uzeti u razmatranje.
Zakašnjele, nepotpune ili na drugi način podnesene prijave, koje nisu u skladu s uvjetima ovoga Natječaja i Uputama za prijavitelje, neće se razmatrati.

	3.5. Rok za slanje prijave


Rok za podnošenje prijave na Natječaj je 29. svibnja 2015. godine, odnosno, do 15:00 sati istog dana ukoliko se radi o osobnoj dostavi ili putem dostavljača.
Smatrat će se da je projekt valjano prijavljen:

· ako datum na poštanskom žigu na prijavi odgovara roku za podnošenje prijave,

· ako je prijavljeni projekt dostavljen putem dostavljača ili osobno u roku za podnošenje prijave, a za što će prijavitelju biti izdana potvrda o točnom vremenu prijama pošiljke.

Sve prijave poslane izvan roka neće biti uzete u razmatranje.

	3.6. Kome se i u kojem roku obratiti za dodatna pojašnjenja?


Sva pitanja vezana uz Natječaj mogu se postaviti isključivo elektroničkim putem, slanjem upita na adresu elektronske pošte: udruge@mspm.hr
i to najkasnije do 14. svibnja 2015. godine. Ministarstva nemaju obveze odgovarati na pitanja postavljena nakon ovog datuma.
Odgovori na pojedine upite bit će poslani najkasnije 10 dana prije roka za podnošenje prijava izravno na adrese onih koji su pitanja postavili.

Odgovori na najčešće postavljana pitanja bit će objavljeni na mrežnim stranicama nadležnog ministarstva– www.mspm.hr.
U svrhu osiguranja ravnopravnosti svih potencijalnih prijavitelja, nadležno ministarstvo i ugovorna tijela ne mogu davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.
	4. PROCJENA PRIJAVA I DONOŠENJE ODLUKE O DODJELI BESPOVRATNIH SREDSTAVA


Sve pristigle i zaprimljene prijave proći će kroz sljedeću proceduru:

	4.1. Pregled prijava u odnosu na propisane uvjete Natječaja


Nadležne regionalne zaklade će osnovati komisije za otvaranje prijava i provjeru propisanih uvjeta, provesti komisijsko otvaranje zaprimljenih prijava i sve prijave registrirati u zajedničkom informatičkom sustavu Potpora plus. 
Članovi komisije za otvaranje prijava i provjeru propisanih uvjeta ne smiju biti u sukobu interesa o čemu potpisuju Izjavu o nepristranosti i povjerljivosti.
Komisija pri otvaranju prijave pregledava ispunjavaju li svi pristigli projekti udruga  formalne uvjete sukladno uvjetima navedenim u točki 3.1. ovih Uputa, te propisano trajanje i prijavljenu vrijednost projekta. 
Nakon provjere svih pristiglih i zaprimljenih prijava u odnosu na propisane uvjete natječaja, prikupljenih dodatnih objašnjenja ili informacija uz pojedine prijave, komisije izrađuju popis svih organizacija čije prijave su zadovoljile propisane uvjete, koje se  nakon toga upućuju na procjenu kvalitete, kao i popis svih organizacija čije prijave nisu zadovoljile propisane uvjete Natječaja.

Nadležne regionalne zaklade će pisanim putem obavijestiti sve prijavitelje čije prijave nisu zadovoljile propisane uvjete o razlozima odbijanja njihove prijave u roku od 8 radnih dana od dana donošenja odluke, 
Elementi prijave koji se ne mogu naknadno ispraviti ili dopuniti

· nedostaje izvornik prijave, odnosno, prijava je poslana isključivo u elektroničkoj verziji
· prijava nije ispunjena na računalu
· prijavitelj nije odgovorio na pitanja iz prijave koje se odnose na sadržaj projekta, bitna za vrednovanje kvalitete 
· prijavitelj traži viši ili niži iznos od propisanoga
· trajanje projekta nije u skladu s propisanim uvjetima natječaja.
	4.2. Procjena prijava koje su zadovoljile propisane uvjete natječaja


Ministarstvo osniva Odbore za procjenu kvalitete i odabir projekata udruga usmjerenih prevenciji nasilja nad i među djecom i mladima.
Odbori za procjenu će se sastojati od 3 do 5 članova, predstavnika nadležnih ministarstava, predstavnika relevantnih znanstvenih institucija, te predstavnika županijskih povjerenstava za prevenciju nasilja. Članovi Odbora za procjenu moraju biti upoznati s opisom problema, ciljevima natječaja, te prioritetima za financiranje. Članove Odbora za procjenu imenuje ministrica socijalne politike i mladih do kraja isteka roka za dostavu prijava na natječaj.
Članovi Odbora  za procjenu ne smiju biti u sukobu interesa o čemu moraju potpisati posebnu Izjavu o nepristranosti i povjerljivosti.
Svaka pristigla i zaprimljena prijava ocjenjuje se temeljem Obrasca za procjenu kvalitete/vrijednosti projekta (Obrazac B). 

Temeljem provedene procjene prijava koje su zadovoljile propisane uvjete natječaja, Odbori za procjenu ocjenjuju projekte korištenjem informatičkog sustava Potpora plus, a predsjednik Odbora objedinjuje sve ocjene i sastavlja privremenu listu odabranih projekata, prema bodovima koje su postigli u procesu procjene. Privremena lista sastoji se od prijava rangiranih prema broju bodova, čiji zatraženi iznos zajedno ne premašuje ukupni planirani iznos natječaja. Uz privremenu listu, temeljem bodova koje su ostvarile tijekom procjene, Odbori za procjenu će sastaviti i rezervnu listu odabranih projekata za dodjelu bespovratnih sredstava.

	4.3. Dostava dodatne dokumentacije i ugovaranje


Kako bi se izbjegli dodatni nepotrebni troškovi prilikom prijave na Natječaj, nadležno ministarstvo će zatražiti dodatnu dokumentaciju isključivo od onih prijavitelja koji se, temeljem postupka procjene prijava, nalaze na Privremenoj listi odabranih projekata za dodjelu bespovratnih sredstava.

Dokumenti i potvrde koji će se dodatno tražiti od prijavitelja prije potpisivanja Ugovora o dodjeli financijskih sredstava za provedbu projekata:

· Uvjerenje o nevođenju kaznenog postupka protiv odgovorne osobe u udruzi i voditelja projekta ne stariji od 3 mjeseca,
· izvornici dokumentacije na uvid (u slučaju svih dokumenata koji su prilikom prijave dostavljeni u preslikama)

· potpisana i ovjerena suglasnost odgojno-obrazovne ustanove (ukoliko se projekt ili dio aktivnosti projekta provodi u školi, vrtiću i sl.);
· potvrda izdana od strane Ministarstva financija - Porezne uprave da su podmireni svi doprinosi i plaćen porez
· solemnizirana bjanko zadužnica (trošak solemnizacije je prihvatljiv trošak projekta), koja se ako ne bude realizirana vraća korisniku nakon odobrenja konačnog izvještaja o provedbi projekta
Rok za dostavu dodatne dokumentacije je 8 radnih dana od dana dostave obavijesti udrugama koje su na privremenoj listi za financiranje. Obavijest udrugama biti će dostavljena putem e-maila, a privremena lista objavit će se na službenoj stranici ministarstva – www.mspm.hr. Ako prijavitelj bez posebno pismeno obrazloženog i opravdanog razloga ne dostavi traženu dodatnu dokumentaciju u roku od 8 radnih dana, s istim se neće sklopiti ugovor.
Ukoliko se provjerom dodatne dokumentacije ustanovi da neki od prijavitelja ne ispunjava tražene uvjete natječaja, njegova prijava neće ići u postupak ugovaranja.

Prije konačnog potpisivanja ugovora s korisnikom sredstava, a temeljem procjene Odbora za procjenu, ministarstvo može tražiti reviziju Obrasca Proračuna kako bi procijenjeni troškovi odgovarali realnim troškovima u odnosu na predložene aktivnosti. 

Nakon provjere dostavljene dokumentacije, Odbori za procjenu predlažu ministarstvu konačnu listu odabranih projekata za dodjelu bespovratnih sredstava u cilju donošenja Odluke o raspodjeli financijskih sredstava za projekte udruga usmjerenih prevenciji nasilja nad i među djecom i mladima.
Za svaki odobreni projekt Ministarstvo će potpisati ugovor o financiranju projekta s nositeljem projekta, i to u roku od 30 dana od dana objave Odluke o raspodjeli financijskih sredstava za projekte udruga usmjerenih prevenciji nasilja nad i među djecom i mladima.
Ministarstvo će kontrolirati namjensko trošenje odobrenih sredstava, na temelju obveznog opisnog i financijskog izvješća koji su udruge dužne dostavljati, u skladu s odredbama Ugovora o financiranju projekta. 
Udruga s kojom se sklopi Ugovor o financiranju obvezuje se da neće sudjelovati u izbornoj ili drugoj promidžbi političke stranke, koalicije ili kandidata, te neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za svo vrijeme trajanja ugovora.

U slučaju kada udruga nenamjenski utroši odobrena financijska sredstva ili na drugi način krši obveze proizašle iz Ugovora, daljnje financiranje će se ukinuti i zatražiti povrat uplaćenih sredstava uz pripadajuću zakonsku kamatu.
Udruga kojoj je utvrđeno neispunjavanje ugovornih obveza bit će evidentirana u zajedničkom informatičkom sustavu za praćenje dodjele financijskih sredstava organizacijama civilnog društva za tijela državne uprave, temeljem čega će joj se uskratiti pravo na financijsku podršku na svim natječajima i javnim pozivima iz državnog proračuna u sljedeće dvije godine, računajući od dana kada je udruzi upućena pisana obavijest o utvrđenom neispunjavanju ugovornih obveza.
Obrazac Ugovora o financiranju projekta (Obrazac C1), Obrazac terenske evaluacije (Obrazac C4), Obrasci za izvještavanje (opisno – Obrazac C2 i financijsko – Obrazac C3) sastavni su dio natječajne dokumentacije.
	4.4. Obavijest o donesenoj odluci o dodjeli bespovratnih sredstava


Svi prijavitelji, čije su prijave ušle u postupak procjene, bit će obaviješteni o donesenoj Odluci o raspodjeli financijskih sredstava za projekte udruga usmjerenih prevenciji nasilja nad i među djecom i mladima. Odluka će biti objavljena na mrežnoj stranici nadležnog ministarstva – www.mspm.hr, kao i zaklada koje su provedbena tijela ovog natječaja, a svaka udruga koja je prijavila projekt dobit će pisani odgovor s informacijom o prihvaćanju ili razlozima neprihvaćanja projekta.
4.5. Podnošenje prigovora
Prijavitelj može uputiti prigovor:

1. na popis prijavitelja koji ne zadovoljavaju formalne uvjete za prijavu, u roku od 8 dana od objave popisa na mrežnim stranicama ministarstava i regionalnih zaklada,
2. na natječajnu proceduru, u roku od 8 dana od dana objave Odluke iz točke 4.4. na mrežnim stranicama ministarstva i regionalnih zaklada. 
O prigovoru odlučuje čelnik nadležnog ministarstva u roku od 8 radnih dana od zaprimanja prigovora. Prigovor ne odgađa izvršenje navedenih odluka i provedbu Natječaja. 
4.6. Postupanje s dokumentacijom

Zaprimljene prijave odobrenih projekata sa svom pratećom dokumentacijom regionalne zaklade neće vraćati. Zbog toga ne treba slati izvornike već preslike svih važnih dokumenata/priloga, osim ako se to ne traži propisanim uvjetima Natječaja.
Udrugama čije prijave na Natječaj nisu prihvaćene (zbog nezadovoljavanja propisanih uvjeta natječaja ili nakon postupka procjene) regionalne zaklade će vratiti zaprimljenu prijavnu dokumentaciju u roku od 30 dana od dana Odluke o raspodjeli financijskih sredstava za projekte u 2015. godini.
4,7. Informiranje i vidljivost

Korisnik mora osigurati vidljivost financiranja programa od strane Ministarstva socijalne politike i mladih. Na svim materijalima vezanim za projekt korisnik ističe grb Republike Hrvatske ispod kojeg je istaknut naziv Ministarstva socijalne politike i mladih. Logo Ministarstva moguće je zatražiti elektroničkom putem (ministarstvo@mspm.hr). 
Cilj informiranja i vidljivosti je podizanje svijesti javnosti, medija i dionika o ulozi Ministarstva socijalne politike i mladih te rezultatima i učincima financiranih projekata.
	4.8. Indikativni kalendar provedbe Natječaja


	Faze natječajnog postupka
	datum/

mjesec

	Objava Natječaja
	29.4.2015..

	Promocija natječaja među potencijalnim prijaviteljima (infodani)
	Svibanj 2015.*

	Rok za slanje prijave projekata od dana objave Natječaja
	29.5.2015.

	Rok za slanje pitanja vezanih uz Natječaj od dana objave Natječaja
	14.5.2015.

	Rok za upućivanje odgovora na pitanja vezana uz Natječaj od dana objave Natječaja
	21.5.2015.

	Rok za provjeru propisanih uvjeta Natječaja od dana zaključenja Natječaja
	lipanj 2015.*

	Rok za slanje obavijesti o zadovoljavanju propisanih uvjeta Natječaja od zaključenja Natječaja


	Lipanj 2015.*

	Rok za procjenu prijava koje su zadovoljile propisane uvjete Natječaja od zaključenja Natječaja
	srpanj 2015.*

	Rok za donošenje Odluke o raspodjeli financijskih sredstava za projekte udruga usmjerenih prevenciji nasilja nad i među djecom i mladima te Odluke o raspodjeli financijskih sredstava za projekte udruga usmjerenih prevenciji vršnjačkog nasilja
	rujan 2015.*

	Rok za objavu Odluke na mrežnim stranicama Ministarstva od dana donošenja Odluke
	rujan 2015.*

	Rok za upit za dostavom dodatne dokumentacije potrebne za sklapanje Ugovora od dana objave Odluke
	rujan 2015.*

	Rok za dostavu tražene dokumentacije potrebne za sklapanje Ugovora od dana dostave obavijesti
	rujan 2015.*

	Rok za ugovaranje odobrenog projekta od dana objave Odluke
	rujan 2015.*

	Rok za slanje obavijesti prijaviteljima od dana objave Odluke
	rujan 2015.*


*Navedeni termin je okviran. Točni datumi bit će pravovremeno objavljeni na stranicama www.mspm.hr 
PRILOZI 

OBVEZNI OBRASCI ZA PRIJAVU PROJEKTA
Obrazac A1
Opisni Obrazac (Word format)

Legenda 1 i 2 – pomoćni obrasci za popunjavanje odgovora na pitanja II./23. – 26. u Obrascu A1 (Excel format)

Obrazac A2
Obrazac Proračuna (Excel format)
Obrazac A3
Obrazac Izjave o partnerstvu (Word format)
Obrazac A4
Obrazac Životopisa voditelja projekta (Word format)
Obrazac A5
Izjava o financiranim projektima udruge (Word format)
Obrazac A6
Obrazac popis članova/ članica tijela upravljanja udruga (Word format)

Obrazac A7
Obrazac popis zaposlenih osoba u udruzi prema zanimanju i zvanju (Word format)

Obrazac A8
Obrazac popis osoba za koje se traži sufinanciranje plaća (Word format)

Obrazac A9
Kontrolna lista (Word format)

Obrazac A10
Izjava o nepostojanju dvostrukog financiranja (Word format)

OBRAZAC ZA PROCJENU PROJEKTA
 Obrazac B
Obrazac za procjenu kvalitete/vrijednosti projekta

OBRASCI ZA PROVEDBU PROJEKTA

Obrazac C1
Obrazac Ugovora o financiranju (Word format)

Obrazac C2
Obrazac za Opisni izvještaj provedbe projekta (Word format)

Obrazac C3
Obrazac za Financijski izvještaj provedbe projekta (Excel format)

Obrazac C4
Obrazac terenske evaluacije (Word format)
�Narodne novine, međunarodni ugovori broj: 11/11, 13/11 i 15/11


�(Narodne novine, broj 74/14)


�(Narodne novine, broj 26/15)


�Za potrebe ovih uputa, organizacije civilnog društva koje mogu biti partneri su: udruge, strane udruge, zaklade, fundacije, privatne neprofitne ustanove.

